CELEX: 52018PC0005
Language: mt
Date: 2018-01-10
Title: Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lir-Repubblika ta’ Malta biex tapplika miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud

IL-KUMMISSJONI EWROPEA
            Brussell, 10.1.2018
            COM(2018) 5 final
            2017/0361(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li tawtorizza lir-Repubblika ta’ Malta biex tapplika miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               Skont l-Artikolu 395(1) tad-Direttiva 2006/112/KE
                  1
                tat-28 ta’ Novembru 2006 dwar is-sistema komuni ta’ taxxa fuq il-valur miżjud (minn hawn ’il quddiem “id-Direttiva tal-VAT”), il-Kunsill, li jaġixxi unanimament fuq proposta tal-Kummissjoni, jista’ jawtorizza lil kull Stat Membru japplika miżuri speċjali ta’ deroga mid-Direttiva sabiex jissimplifika l-proċedura tal-intaxxar jew sabiex jipprevjeni ċerti tipi ta’ evażjoni jew ta’ evitar tat-taxxa.
            
            
               B’ittra rreġistrata mal-Kummissjoni fit-22 ta’ Settembru 2017, Malta talbet awtorizzazzjoni biex tapplika, mill-1 ta’ Jannar 2018, miżura li tidderoga mill-Artikolu 287 tad-Direttiva tal-VAT, li tippermetti lil Malta teżenta mill-VAT lill-persuni taxxabbli li l-attività ekonomika tagħhom tkun tikkonsisti prinċipalment fil-provvista ta’ servizzi b’valur miżjud għoli (inputs baxxi) u li l-fatturat annwali ma jkunx ogħla minn EUR 20 000.
            
            
               Skont l-Artikolu 395(2) tad-Direttiva tal-VAT, il-Kummissjoni infurmat lill-Istati Membri l-oħrajn bit-talba ta’ Malta, permezz ta' ittra ddatata t-3 ta' Novembru 2017. B'ittra ddatata s-7 ta' Novembru 2017 il-Kummissjoni nnotifikat lil Malta li kellha l-informazzjoni kollha meħtieġa biex tikkunsidra t-talba.
            
            
               1.KUNTEST TAL-PROPOSTA
            
            
               •Ir-raġunijiet għall-proposta u l-għanijiet tagħha.
            
            
               Il-Kapitolu 1 tat-Titolu XII tad-Direttiva tal-VAT jagħti l-possibbiltà lill-Istati Membri biex japplikaw skemi speċjali għall-impriżi ż-żgħar, fosthom il-possibbiltà li jeżentaw lill-persuni taxxabbli li jkollhom inqas minn ċertu fatturat annwali. Din l-eżenzjoni timplika li persuna taxxabbli ma għandhiex għalfejn tiċċarġja l-VAT fuq il-provvisti tagħha, u b’konsegwenza ta’ dan, ma tistax tnaqqas il-VAT minn fuq l-akkwisti tagħha.
            
            
               Skont l-Artikolu 287 tad-Direttiva tal-VAT, Stati Membri partikolari li l-adeżjoni tagħhom kienet wara l-1 ta' Jannar 1978 jistgħu jeżentaw lill-persuni taxxabbli li l-fatturat annwali tagħhom ma jkunx ogħla mill-ekwivalenti fil-munita nazzjonali tal-ammonti bir-rata tal-kambju dakinhar tal-adeżjoni tagħhom, kif speċifikat f’dik id-dispożizzjoni. Malta ssieħbet fiż-żona tal-euro fl-1 ta’ Jannar 2008. 
            
            
               Skont il-punt 13 tal-Artikolu 287 tad-Direttiva 2006/112/KE, Malta tista’ teżenta mill-VAT tliet kategoriji ta’ persuni taxxabbli: il-persuni taxxabbli li l-fatturat annwali tagħhom ma jkunx ogħla minn EUR 37 000 jekk l-attività ekonomika tkun tikkonsisti prinċipalment fil-provvista tal-merkanzija; EUR 24 300 jekk l-attività ekonomika tkun tikkonsisti prinċipalment fil-provvista ta’ servizzi b’valur miżjud baxx (inputs għoljin); u EUR 14 600 f’każijiet oħrajn, jiġifieri dawk li jipprovdu servizz b’valur miżjud għoli (inputs baxxi).
            
            
               Mindu saret Membru, Malta għamlet użu minn din id-dispożizzjoni biex tgħin lin-negozji ż-żgħar u biex tħeġġeġ lin-negozji ġodda jibdew joperaw. Dan kien utli bħala miżura ta’ simplifikazzjoni minħabba li tneħħi ħafna mill-obbligi tal-VAT għan-negozji li joperaw taħt ċertu fatturat annwali, u dan naqqas l-ispejjeż operattivi ta’ dawn in-negozji. Fl-istess ħin, l-effett fuq id-dħul ma kienx sinifikanti. Il-Gvern Malti huwa impenjat li jkompli japplika l-miżuri biex jiġu ssimplifikati l-obbligi tal-operaturi ż-żgħar, skont l-objettivi tal-Unjoni għan-negozji ż-żgħar, kif stipulat fil-Komunikazzjoni tal-Kummissjoni “Aħseb l-ewwel fiż-żgħir” — “Att dwar in-Negozji ż-Żgħar” għall-Ewropa”
                  2
               .
            
            
               Għal dan il-għan, Malta tixtieq iżżid il-limitu applikabbli kurrenti għall-kategorija bl-inqas fatturat, jiġifieri EUR 14 600, għal EUR 20 000.
            
            
               Skont l-awtoritajiet Maltin, dan il-limitu miżjud huwa mistenni li potenzjalment iżid l-għadd ta’ operaturi żgħar li jkunu reġistrati fl-iskema ta’ simplifikazzjoni għall-SMEs fl-inqas kategorija minn 15 615 għal madwar 16 504, jiġifieri żieda ta’ madwar 5,3 %. Fl-istess ħin, dan jippermetti lill-Awtoritajiet Fiskali Maltin jallokaw aktar persunal għall-ġlieda kontra l-frodi tal-VAT.
            
            
               Biż-żieda tal-limitu għal persuna li għandha tiġi identifikata għal skopijiet ta’ VAT minn EUR 14 600 għal EUR 20 000, huwa antiċipat li l-piżijiet amministrattivi fuq in-negozji eliġibbli għall-iskema, u b’mod partikolari fuq il-mikroimpriżi, se jitnaqqsu bħala riżultat tal-miżura, billi tirrilaxxahom minn ħafna mill-obbligi tal-VAT skont l-arranġamenti normali tal-VAT, bħaż-żamma ta’ rekords tal-VAT jew il-preżentazzjoni tad-dikjarazzjonijiet tal-VAT. 
            
            
               L-awtoritajiet Maltin stmaw li din iż-żieda fil-limitu twassal għal tnaqqis potenzjali fid-dħul mill-VAT ta’ madwar 0,24 % tad-dħul kollu mill-VAT u, għalhekk, ma għandha l-ebda impatt sinifikanti fuq id-dħul tal-istat. Huwa mistenni li tali tnaqqis insinifikanti fid-dħul ikun ikkumpensat biż-żieda ġenerali ta’ infurzar u verifiki.
            
            
               Il-persuni li d-dħul tagħhom ma jaqbiżx il-limitu xorta se jkollhom il-possibbiltà li jkunu rreġistrati għal skopijiet ta’ VAT.
            
            
               •Il-konsistenza mad-dispożizzjonijiet eżistenti fil-qasam ta’ politika
            
            
               Stati Membri oħra ngħataw derogi simili. Il-Belġju
                  3
                ngħata limitu ta’ EUR 25 000, il-Lussemburgu
                  4
                ngħata limitu ta' EUR 30 000, il-Polonja
                  5
                u l-Estonja
                  6
                ngħataw limitu ta’ EUR 40 000, il-Litwanja ngħatat limitu ta' EUR 45 000
                  7
               , il-Latvja
                  8
                u s-Slovenja
                  9
                ngħataw limitu ta' EUR 50 000, l-Italja
                  10
                ngħatat limitu ta' EUR 65 000 u r-Rumanija
                  11
                ngħatat limitu ta’ EUR 88 500.
            
            
               Jenħtieġ li d-derogi mid-Direttiva tal-VAT dejjem ikunu limitati fiż-żmien sabiex l-effetti tagħhom ikunu jistgħu jiġu vvalutati. Barra minn hekk, id-dispożizzjonijiet tal-Artikoli 281 sa 294 tad-Direttiva tal-VAT dwar skema speċjali għall-impriżi ż-żgħar bħalissa qed isirilhom rieżami. Kif imħabbar fil-Pjan ta’ Azzjoni dwar il-VAT
                  12
               , u fil-Programm ta’ Ħidma tal-Kummissjoni tal-2017
                  13
               , huwa mistenni li l-proposta tal-Kummissjoni fil-forma ta’ pakkett komprensiv ta’ simplifikazzjoni tiġi ppreżentata sa tmiem l-2017.
            
            
               Għalhekk, qed jiġi propost li jkun permess li l-limitu għall-impriżi ż-żgħar, li l-attività ekonomika tagħhom tikkonsisti prinċipalment fil-provvista ta’ servizzi b’valur miżjud għoli, jiżdied għal EUR 20 000 mill-1 ta’ Jannar 2018 tal-inqas sal-31 ta’ Diċembru 2020 jew sad-dħul fis-seħħ ta’ Direttiva li temenda d-dispożizzjonijiet tad-Direttiva tal-VAT dwar skema speċjali għall-impriżi ż-żgħar. 
            
         
         
            
               •Il-konsistenza ma’ politiki oħra tal-Unjoni
            
            
               
                  Il-miżura tikkonforma mal-objettivi tal-Unjoni għan-negozji ż-żgħar, kif stabbilit fil-Komunikazzjoni tal-Kummissjoni “Aħseb l-Ewwel fiż-Żgħir” – “Att dwar in-Negozji ż-Żgħar għall-Ewropa”
                     14
                  , li tistieden lill-Istati Membri jqisu l-karatteristiki speċjali tal-SMEs meta jfasslu l-leġiżlazzjoni u, għaldaqstant, biex jissimplifikaw l-ambjent regolatorju eżistenti.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  L-Artikolu 395 tad-Direttiva tal-VAT.
               
            
            
               •Sussidjarjetà (għall-kompetenza mhux esklużiva) 
            
            
               
                  Meta titqies id-dispożizzjoni tad-Direttiva tal-VAT li fuqha hija bbażata l-proposta, il-prinċipju tas-sussidjarjetà ma japplikax.
               
            
            
               •Proporzjonalità
            
            
               
                  Id-Deċiżjoni tikkonċerna awtorizzazzjoni mogħtija lil Stat Membru fuq talba tiegħu stess u ma tikkostitwixxi l-ebda obbligu.
               
            
            
               Minħabba l-kamp ta’ applikazzjoni limitat tad-deroga, il-miżura speċjali hija proporzjonata mal-għan mixtieq, jiġifieri s-simplifikazzjoni għal għadd addizzjonali ta’ persuni taxxabbli żgħar u għall-awtorità tat-taxxa.
            
            
               •Għażla tal-istrument
            
            
               L-istrument propost: Deċiżjoni ta' Implimentazzjoni tal-Kunsill
            
            
               Mezzi oħra ma jkunux xierqa peress li skont l-Artikolu 395 tad-Direttiva tal-VAT, deroga mir-regoli komuni tal-VAT hija possibbli biss bl-awtorizzazzjoni tal-Kunsill li jaġixxi unanimament fuq proposta mill-Kummissjoni. Deċiżjoni ta’ Implimentazzjoni tal-Kunsill għalhekk hija l-aktar strument xieraq peress li tista’ tiġi indirizzata lil Stat Membru individwali.
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
            
               Din il-proposta hija bbażata fuq talba li saret minn Malta u tirrigwarda biss lil dan l-Istat Membru.
            
            
               •Ġbir u użu tal-għarfien espert
            
            
               Ma kienx hemm bżonn ta’ għarfien espert estern.
            
            
               •Valutazzjoni tal-impatt
            
            
               Il-proposta għal Deċiżjoni tal-Kunsill għandha l-għan li tintroduċi miżura ta’ simplifikazzjoni li tneħħi ħafna mill-obbligi tal-VAT għan-negozji li l-attività ekonomika tagħhom tkun tikkonsisti prinċipalment fil-provvista ta’ servizzi b’valur miżjud għoli u inputs baxxi, li joperaw b’fatturat annwali inqas minn EUR 20 000. Għalhekk se jkollha impatt potenzjali pożittiv fuq it-tnaqqis tal-piż amministrattiv għal għadd ta’ persuni taxxabbli u, sussegwentement, fuq l-amministrazzjoni tat-taxxa.
            
         
         
            
               Minħabba l-kamp ta’ applikazzjoni limitat tad-deroga u l-applikazzjoni limitata tagħha fiż-żmien, l-impatt, fi kwalunkwe każ, se jkun limitat.
            
            
               4.IMPLIKAZZJONIJIET GĦALL-BAĠIT
            
            
               Il-proposta ma għandha l-ebda implikazzjoni għall-baġit tal-UE għaliex Malta se twettaq kalkolu ta’ kumpens skont l-Artikolu 6 tar-Regolament tal-Kunsill (KEE, EURATOM) 1553/89
                  15
               .
            
            
               5.ELEMENTI OĦRA
            
            
               Il-proposta tinkludi klawżola ta’ estinzjoni.
            
            
               2017/0361 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li tawtorizza lir-Repubblika ta’ Malta biex tapplika miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea,
            
            
               Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  16
               , u b’mod partikolari l-Artikolu 395(1) tagħha,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Skont l-Artikolu 287(13) tad-Direttiva 2006/112/KE, Malta tista’ teżenta mit-taxxa fuq il-valur miżjud (il-VAT) tliet kategoriji ta’ persuni taxxabbli: Dawk li l-fatturat annwali tagħhom ma jkunx ogħla minn EUR 37 000 jekk l-attività ekonomika tkun tikkonsisti prinċipalment fil-provvista tal-merkanzija; EUR 24 300 jekk l-attività ekonomika tkun tikkonsisti prinċipalment fil-provvista ta’ servizzi b’valur miżjud baxx (inputs għoljin), u EUR 14 600 f’każijiet oħrajn, jiġifieri dawk li jipprovdu servizz b’valur miżjud għoli (inputs baxxi). 
            
            
               (2)B’ittra rreġistrata mal-Kummissjoni fit-22 ta’ Settembru 2017, Malta talbet awtorizzazzjoni biex iżżid il-livell tal-iktar livell baxx minn EUR 14 600 għal EUR 20 000 għall-provvista ta’ servizzi b’valur miżjud għoli (inputs baxxi) mill-1 ta’ Jannar 2018. Permezz ta’ dik il-miżura, dawk il-persuni taxxabbli jkunu eżentati minn ċerti obbligi jew mill-obbligi kollha fir-rigward tal-VAT, imsemmija fil-Kapitoli 2 sa 6 tat-Titolu XI tad-Direttiva 2006/112/KE.
            
            
               (3)Skont l-Artikolu 395(2) tad-Direttiva 2006/112/KE, il-Kummissjoni infurmat lill-Istati Membri l-oħra, bit-talba li għamlet Malta b’ittra ddatata t-3 ta’ Novembru  2017. B'ittra ddatata s-7 ta' Novembru 2017 il-Kummissjoni nnotifikat lil Malta li kellha l-informazzjoni kollha meħtieġa biex tikkunsidra t-talba.
            
            
               (4)Id-deroga mitluba hija skont l-objettivi tal-Komunikazzjoni tal-Kummissjoni tal-25 ta’ Ġunju 2008, “Aħseb l-Ewwel fiż-Żgħir” – “Att dwar in-Negozji ż-Żgħar” għall-Ewropa”
                  17
               .
            
            
               (5)Minħabba li din il-miżura ta’ deroga għandha tirriżulta fi tnaqqis tal-obbligi tal-VAT u, għalhekk, fi tnaqqis tal-piżijiet amministrattivi u l-kostijiet għall-impriżi ż-żgħar, jenħtieġ li Malta tiġi awtorizzata biex tapplika l-miżura għal perjodu limitat, sal-31 ta’ Diċembru 2020. L-iskema speċjali hija fakultattiva għall-persuni taxxabbli.
            
            
               (6)Billi l-Artikoli 281 sa 294 tad-Direttiva 2006/112/KE li jirregolaw l-iskema speċjali għall-impriżi ż-żgħar qed jiġu rieżaminati, huwa possibbli li tidħol fis-seħħ direttiva li temenda dawk id-dispożizzjonijiet tad-Direttiva 2006/112/KE qabel jiskadi l-perjodu ta' validità tad-deroga, f’liema każ din id-Deċiżjoni ma tibqax tapplika. 
            
         
         
            
               (7)Abbażi tal-informazzjoni li pprovdiet Malta, il-limitu miżjud se jkollu impatt negliġibbli fuq l-ammont globali tad-dħul mit-taxxa miġbur fl-istadju tal-konsum finali.
            
            
               (8)Id-deroga ma għandha l-ebda impatt fuq ir-riżorsi proprji tal-Unjoni li jakkumulaw mit-taxxa fuq il-valur miżjud minħabba li Malta se twettaq kalkolu ta’ kumpens skont l-Artikolu 6 tar-Regolament tal-Kunsill (KEE EURATOM) 1553/89
                  18
               ,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Permezz ta’ deroga mill-Artikolu 287(13) tad-Direttiva 2006/112/KE, ir-Repubblika ta’ Malta hija awtorizzata li teżenta mill-VAT lill-persuni taxxabbli li l-attività ekonomika tagħhom tkun tikkonsisti prinċipalment fil-provvista ta’ servizzi b’valur miżjud għoli (inputs baxxi) u li l-fatturat annwali tagħhom ma jkunx ogħla minn EUR 20 000.
            
            
               Artikolu 2
            
            
               Din id-Deċiżjoni għandha tapplika mill-1 ta’ Jannar 2018 sal-31 ta’ Diċembru 2020, jew sad-dħul fis-seħħ ta’ direttiva li temenda l-Artikoli 281 sa 294 tad-Direttiva 2006/112/KE li jirregolaw l-iskema speċjali għall-impriżi ż-żgħar, skont liema data tiġi l-ewwel.
            
            
               Artikolu 3
            
            
               Din id-Deċiżjoni hija indirizzata lir-Repubblika ta' Malta.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 347, 11.12.2006, p.1.
               
               
                  
                     (2)
                  
                        Il-Komunikazzjoni mill-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni - “Aħseb l-Ewwel fiż-Żgħir” – “Att dwar in-Negozji ż-Żgħar” għall-Ewropa, Brussell, 25.6.2008, COM(2008)394 tal-25 ta’ Ġunju 2008.
               
               
                  
                     (3)
                  
                        Id-Deċiżjoni ta' Implimentazzjoni tal-Kunsill (UE) 2015/2348 tal-10 ta' Diċembru 2015 li temenda d-Deċiżjoni ta' Implimentazzjoni 2013/53/UE li tawtorizza lir-Renju tal-Belġju biex jintroduċi miżura speċjali ta' deroga mill-Artikolu 285 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 330, 16.12.2015, p. 51).
               
               
                  
                     (4)
                  
                        Id-Deċiżjoni ta’ Implimentazzjoni tal-Kunsill (UE) 2017/319 tal-21 ta’ Frar 2017 li temenda d-Deċiżjoni ta’ Implimentazzjoni 2013/677/UE li tawtorizza lil-Lussemburgu biex jintroduċi miżura speċjali li tidderoga mill-Artikolu 285 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 47, 24.2.2017, p. 7). 
               
               
                  
                     (5)
                  
                        Id-Deċiżjoni ta' Implimentazzjoni tal-Kunsill (UE) 2016/2090 tal-21 ta' Novembru 2016 li temenda d-Deċiżjoni 2009/790/KE li tawtorizza lir-Repubblika tal-Polonja biex tapplika miżura ta' deroga mill-Artikolu 287 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 324, 30.11.2016, p. 7).
               
               
                  
                     (6)
                  
                        Id-Deċiżjoni ta’ Implimentazzjoni tal-Kunsill (UE) 2017/563 tal-21 ta’ Marzu 2017 li tawtorizza lir-Repubblika tal-Estonja biex tapplika miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 80, 25.3.2017, p. 33).
               
               
                  
                     (7)
                  
                        Id-Deċiżjoni ta’ Implimentazzjoni tal-Kunsill (UE) 2017/1853 tal-10 ta’ Ottubru 2017 li temenda d-Deċiżjoni 2011/335/KE li tawtorizza lir-Repubblika tal-Litwanja biex tapplika miżura ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 265, 14.10.2017, p. 15).
               
               
                  
                     (8)
                  
                        Id-Deċiżjoni ta' Implimentazzjoni tal-Kunsill 2014/796/UE tas-7 ta' Novembru 2014 li tawtorizza lir-Repubblika tal-Latvja sabiex tapplika miżura ta' deroga mill-Artikolu 287 tad-Direttiva tal-Kunsill 2006/112/KE dwar is-sistema komuni ta' taxxa fuq il-valur miżjud (ĠU L 330, 15.11.2014, p. 46).
               
               
                  
                     (9)
                  
                        Id-Deċiżjoni ta' Implimentazzjoni tal-Kunsill (UE) 2015/2089 tal-10 ta' Novembru 2015 li temenda d-Deċiżjoni ta' Implimentazzjoni 2013/54/UE li tawtorizza lir-Repubblika tas-Slovenja sabiex tintroduċi miżura speċjali ta' deroga mill-Artikolu 287 tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 302, 19.11.2015, p. 107).
               
               
                  
                     (10)
                  
                        Id-Deċiżjoni ta’ Implimentazzjoni tal-Kunsill (UE) 2016/1988 tat-8 ta’ Novembru 2016 li temenda d-Deċiżjoni ta’ Implimentazzjoni 2013/678/UE li tawtorizza lir-Repubblika Taljana sabiex tkompli tapplika miżura speċjali ta’ deroga mill-Artikolu 285 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 306, 15.11.2016, p. 11).
               
               
                  
                     (11)
                  
                        Id-Deċiżjoni ta' Implimentazzjoni tal-Kunsill 2017/1855 tal-10 ta' Ottubru 2017 li tawtorizza lir-Rumanija biex tintroduċi miżura speċjali li tidderoga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 265, 14.10.2017, p. 19).
               
               
                  
                     (12)
                  
                        Il-Komunikazzjoni tal-Kummissjoni lill-Parlament Ewropew, lill-Kunsill u lill-Kumitat Ekonomiku u Soċjali Ewropew dwar pjan ta’ azzjoni dwar il-VAT, Lejn żona unika tal-VAT fl-UE – Iż-żmien biex niddeċiedu, Brussell, 7.4.2016, COM(2016)148 final.
               
               
                  
                     (13)
                  
                        Il-Programm ta’ Ħidma tal-Kummissjoni tal-2017 – It-twettiq bil-fatti ta’ Ewropa li tipproteġi, li tagħti s-setgħa u li tiddefendi, Strasburgu, 25.10.2016, COM(2016)710 final.
               
               
                  
                     (14)
                  
                        Il-Komunikazzjoni mill-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni - “Aħseb l-Ewwel fiż-Żgħir” – “Att dwar in-Negozji ż-Żgħar” għall-Ewropa, Brussell, 25.6.2008, COM(2008)394 tal-25 ta’ Ġunju 2008.
               
               
                  
                     (15)
                  
                        ĠU L 155, 7.6.1989, p. 9–13.
               
               
                  
                     (16)
                  
                        ĠU L 347, 11.12.2006, p. 1.
               
               
                  
                     (17)
                  
                        Il-Komunikazzjoni mill-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni - “Aħseb l-Ewwel fiż-Żgħir” – “Att dwar in-Negozji ż-Żgħar” għall-Ewropa, Brussell, 25.6.2008, KUMM(2008)394 finali. 
               
               
                  
                     (18)
                  
                        Ir-Regolament tal-Kunsill (KEE, Euratom) Nru 1553/89 tad-29 ta' Mejju 1989 dwar l-arranġamenti uniformi definittivi għall-ġbir ta' riżorsi proprji li jakkumulaw mit-taxxa tal-valur miżjud (ĠU L 155, 7.6.1989, p. 9).